# Ch' Fameux Cacheu (canchon)

Ch' Fameux Cacheu ch'est ène canchon écrite par Chéché au 19$^e$ sièke. Ch'étôt ène canchon granmint populoaire dins toute la Picardie à ch' momint-lo.
Chéché, d'sin vrai nom Langlet, ch'étôt un canchonnier du 19$^e$ sièke qui cantoait li-meume ses textes dins ches bourgades, dins ches foéres et pi édzeur ches martchés, princhipalemint dins l' Anmiénoés.
             Ch' Fameux Cacheu
    Un jour je m'boutois deins m'n'esprit
    Ed' m'ein aller à l'cache,
    Et j' m'armois d'un joli fusil
    Qui miloit comme enn' glache.
    Je m'susdit : « Pis qu' vlo du bieu temps,
    Voyons qué j' méch' mes guettes,
    Et pis qué j' m'ein voéch' deins ches camps,
    Quand s'roit qu' pour tuer d' z'alouettes. »
    Et m' v'lo parti tout droit d'veint mi,
    Mein fusil sus m' n'épeule,
    Et j'bondichois comme un cabri
    Au mitant des z'éteules ;
    Mais falloit vir comme j'étois bien,
    Ech' n'est point tout dé l'dire,
    Et j'sus bien seur équ' tous ches geins
    I s'ein crevoittent d'rire.
    Comme j'tornois à l'cuin d'un bos,
    Un gros yève s'dessaque,
    N'avois point sitôt fouait un pos
    Qu' n'étoit pus à l'même taque ;
    Ej' n'ein rechtois tout ébeubi,
    Aveuc em' bouque ouverte,
    Et je m'disois tout ein part mi :
    « Qu' v'lo un mâtin alerte ! »
    Mais v'lo ti point qu' près d'un moulin
    Ej' croyois vir enn' bête ;
    Et j'peinsois qu' ch'étoit un lapin,
    J'dis : « J' m'ein vos casser s'tête »,
    Et j' m'aveinch' comme un furibond,
    Et j'dis : «T'es mort, ch' compère ! »
    J'tire dessus: ch'étoit un cardon,
    Que l'veint rouloit à terre.
    Un peu pus loin, j'ai aperchu
    Des perdrix qui couroittent;
    Aussitôt qué j'és ai ieu vues,
    Mes yux' zé dévoroittent ;
    V'lo-t-i point qué j' m'approch' vers eux,
    I s'prom' noitt'nt par douzaines ;
    I s'einvoll'nt, et j'tir' mes deux keups,
    Et j' n'ein vois point quère enne.
    Ein passant par l'mitant d'un plant.
    Mi, hardi comme un sabe,
    Ej' guignois ein heut d'temps en temps,
    Si n'y avoit rien d'su z'abes.
    Un peummier couqué bien d'aplomb,
    Que ch' veint avoit fouait quère,
    Jé m'tape d'deins, j' qué tout d'mein long,
    Et j'démonte m' maquoére.
    Jé n'étois tout déconforté,
    J' n'ein trépignois d'colère,
    Et j' jurois comme un possèdé,
    Mais, pour combe d'misère,
    V'lo ti point qui s'met à pluvoir ;
    Falloit vir quer' ches gouttes
    Sur mein dos ! Pour n'point tout r'chuvoir,
    J'ai r'preint bien vite m'route.
    Et comme j'avois mes pauv's boyeux
    Qui gargouilloitt'nt deins m'panche,
    J'mein vos pour meinger un morcieu,
    Mais mi, qué j' n'ai point d'chance,
    J'avois apporté d'no mouaison
    Un boin cantet d'brioche ;
    J'vos pour el' preind', mais qué guignon,
    J' n'avois pus rien deins m'poche !
    J'étois perché tout dusqu'à m'pieu,
    Ein reintrant deins ch'village,
    I n'y avoit enn' beinde d'curieux
    Qu'étoit d'sus mein passage ;
    J'avois bieu vouloir em' mucher,
    I m'suivoitt'nt par drière ;
    I vouloitt'nt savoir qué gibier
    Qu'j'avois deins m'carnassière.
    Tout d'puis ch'teimps lo, l'terme d'cacheu
    Em' sann' furieus'meint drôle,
    Mais qu'on m'parle d'bouère un boin keup,
    Ah ! qué joli' parole !
    Feut êtr' bien fou dé s'lapider,
    D'courir comme un boin diabe,
    Tandis qu' pour foaire un boin dîner,
    N'y o mi qu'à s'mett' à tabe.
          CHÉCHÉ.

## Source

* La Picardie : littéraire, historique et traditionniste , janvier 1900 / LA JEUNE PICARDIE , liméro 4 , octobe 1900, pache 110 , VIEILLES CHANSONS PICARDES
** vir : https://gallica.bnf.fr/ark:/12148/bpt6k9738193t/f124.item